4-es villamos (Szeged)

Tatra KT4D típusú villamos a Dugonics téren

A szegedi **4-es jelzésű villamos** *Tarján* és *Kecskés* között közlekedik. A viszonylatot a Szegedi Közlekedési Társaság üzemelteti.

## Története

### Gedó mulató–Közvágóhíd

1908. november 5-én indult meg a forgalom a „felsővárosi” vonalon a *Gedó mulató – Közvágóhíd* (Szalámigyár) viszonylatban, amely egyvágányú, kitérős rendszerű volt. A nyomvonala a Vásárhelyi sugárút (József Attila sugárút) után a *Stefánia – Vörösmarty utca – Tisza Lajos körút – Petőfi Sándor sugárút* útvonalon haladt, így érintette a Széchenyi tér északi részét. A vonal hossza 5,777 kilométer volt.

1912-es döntések után a Széchenyi tér északi oldalán lévő vágányokat az úttest közepére helyezték, valamint kitérő épült a Kecskeméti utcánál és az alsóvárosi temetőnél. Az Ártézi kút (Anna-kút) és a Takaréktár utca között is létesült egy kitérő. A Dugonics téren összekötötték a „temetői” vonalat a „vágóhídival”. A Boldogasszony sugárúton lévő fővonalt is összekötötték a Tisza Lajos körúton lévővel. A lóvasút időkből megmaradt Tisza Lajos körút–Ferenc József rakpart (Felső Tisza-part) közötti részt felújították.

Az új vágánykapcsolatokat kihasználva 1913. június 29-én új viszonylatot hoztak létre a *Szeged pályaudvar – Boldogasszony sugárút – Tisza Lajos körút – Pénzügyi Igazgatóság* nyomvonalon. A meglévő *Gedó mulató – Közvágóhíd* viszonylat útvonalát a Tisza Lajos körút helyett a *Vörösmarty utca – Széchenyi tér – Kelemen utca – Kölcsey utca – Kárász utca – Dugonics tér* irányba módosították.

1927-ben elbontották a Vörösmarty utcán lévő második vágányt; a Széchenyi téren lévő, a fővonal és a felsővárosi vonal közötti vágányokat; a Tisza Lajos körúthoz kapcsolódó vágányokat, valamint a Boldogasszony sugárút–Tisza Lajos körút közötti vágánykapcsolatát. Ugyancsak ekkor bontották el a *Kölcsey utca–Kárász utca–Dugonics tér–Jókai utca–Gizella tér* közötti vágányokat, mert a *Kelemen utca–Zrínyi utca–Gizella tér* nyomvonalon új kétvágányú pálya épült a fővonal számára. A lóvasúti időkből származó Felső Tisza-parti szakaszt közben villamosították. A változások nyomán 1927. május 7-étől a *Gedó mulató – Közvágóhíd* viszonylat ismét a Széchenyi tér északi oldalán haladt a Tisza Lajos körút felé. Ugyanekkor új járat indult a Felső Tisza-parton 2-es jelzéssel az Ártézi kút (Anna-kút) és a Somogyi telep (Petőfitelep) között.

1940-1941-ben a Gyevi sortól 655 méter új vágány építettek a Vásárhelyi sugárúti vámházig, így 1941 végétől a *Fodortelep–Közvágóhíd* között, meghosszabbított útvonalon jártak a villamosok. A vonal hossza 6,076 kilométer lett.

 1913
 1927

### 4-es villamos

1943-ban lerövidült felsővárosi vonal, és a viszonylatok számokat kaptak. 2-es számmal a *Somogyitelep – Vágóhíd*, 4-es számmal a *Széchenyi tér – Fodortelep* között közlekedtek a villamosok.

1951. február 19-étől a 4-es és 5-ös villamosvonalakat összevonták, így a 4-es villamos *Fodortelep – Széchenyi tér – Újszeged* vonalon közlekedett, 12 percenként. Majdnem egy évvel később, 1952. február 5-étől kettébontották a két viszonylatot, így a 4-es újra a *Széchenyi tér* és *Fodortelep* között, az 5-ös *Széchenyi tér – Újszeged* vonalon közlekedett. 1968 márciusában a Széchenyi téri végállomást áthelyezték a Vörösmarty utcába, az egyoldali ajtós csuklós villamosok megjelenése miatt.

1952-ben a 7-es vonal Kálvária sugárúti szakaszának átépítése mellett megszüntették a Dugonics téren az 1912-ben épített vágánykapcsolatot a Tisza Lajos körúttal, a 6-os által használt Dáni utcai vágány maradt meg. Az átépítés október 6-ig tartott, de a 3-as nem indult újra. A Kálvária sugárúton a 6-os és a 7-es villamosok jártak. 1953. május 20. és szeptember 18. között újjáépült a Belvárosi temetőnél lévő kitérő. 1953. október 1-jétől járt újra a 3-as a *Somogyi utca* és a *Textilművek* között. A 3-as később ismét megszűnt, 1956-ban már 7A jelzéssel volt betétjárat a Textilművekig.

1972-ben a Lenin körút (Tisza Lajos körút) és a József Attila sugárút kereszteződését korszerűsíteni kellett a megnövekedett forgalom miatt. A 4-es vonal belvárosi szakaszát megszüntették a Stefániától a Széchenyi térig, a József Attila sugárúti vágányt bekötötték a 2-es vonalába a Lenin körútra. A forgalmat a kiskörútra akarták terelni, valamint a Stefánia sétányon zavaró volt a villamos a gyalogosok számára. 1972. június 4-étől a 4-es járt Tarjánból a Ságváritelepre, a 2-es pedig csak a Radnóti gimnáziumig. A 2-es vonalat még 1951-ben meghosszabbították a Vágóhíd után 350 méterrel a vasúti átkelőig. A 4-es hossza 6100 méter lett, amelyen öt kitérő volt. 1974 júliusában a Kölcsey utca és a Dugonics tér között új kitérő létesült, amelyet a mellette lévő első világháborús lovasszobor miatt a helyiek „Lófara” néven említenek. A Mérey utcánál lévő kitérőt viszont elbontották a Centrum Áruház építése miatt.

 1972

### Kétvágányúsítás Tarjánig

Tarján városrész nagyarányú lakótelep építkezései miatt az 1970-es évek közepén a 4-es vonal részleges kétvágányúsításáról döntöttek, mert csak így lehetett a követési időt csökkenteni. 1974–75-ben a József Attila sugárúton az Ungvár utcától (mai Budapesti körút kereszteződése) megépítették a második vágányt. 1977. február 28-án a 2-es vonalat megszüntették, az onnan felszabaduló kocsikkal március 1-jétől a Tarján és a Centrum Áruház között **4A** jelzéssel egy új betétjáratot létesítettek.

1977-ben tovább folytatták a kétvágányúsítást a Mérey utcáig, az új pálya itt már az út közepére került. 1978 elején kitérő csonkvágány épült a tarjáni végállomáson. 1979-'80-ban a Budapesti körúttól is kétvágányúsították a megmaradt részt, a vonalat 150 méterrel meghosszabbították a körtöltésig, ahol új végállomást építettek. Mindezekkel 1980. március 25-re készültek el.

1984. május 10. és augusztus 28. között felújították a *Budapesti körút – Brüsszeli körút* közötti szakaszt, mert a korábbi kétvágányúsításkor a régi vágányt nem építették át. 1985-ben a Kölcsey utcától a Bécsi körútig, 1986. július 18. és augusztus 9. között a *Bécsi körút–Vám tér*, 1987. augusztus 7. és szeptember 3. között pedig a *Vám tér – Ságváritelep* közötti szakaszt újították fel.

### Korszerűsítés 2002 és 2011 között

A vonal újabb nagyszabású felújítására 2002 és 2011 között került sor. 2002. április 27. és június 8. között ideiglenesen, az április 22-én megkezdett Dugonics téri kettős körforgalom építése miatt a 4-es két szakaszban a *Tarján – Kölcsey utca*, valamint a *Petőfi Sándor sugárút (Zenekonzervatórium) – Kecskés* között közlekedett. A 3-as csak a *Dáni utca – Vadaspark* között járt, a 4A jelzésű villamost megszüntették. Ezalatt a külső szakaszon lévő kocsik nem tudtak a kocsiszínbe beállni. Az addig egyvágányú pályát a Dugonics téren kétvágányúra építették át. A vágányokat az úttest közepére helyezték. A téren kettősvágányú vágánycsatlakozás épült a 3-as vonallal. Megszűnt a 3-as vonal Dugonics téri végállomása, a Kálvária sugárúton a Dáni utcától jobbra kiinduló vágánykapcsolat a Tisza Lajos körút felé a csonkavágánnyal együtt, amely keresztezte a 4-es vonalát és vágánykapcsolat is volt vele. Június 9-étől a 3-as *Tarján – Vadaspark*, a 3A pedig az *Anna-kút – Vadaspark* között járt, a 4-es pedig újra az eredeti útvonalon közlekedett.

2004. július 5-étől a Tisza Lajos körút átépítése alatt a 4-es ismét két szakaszban közlekedett: 3–4-es jelzéssel a *Tarján–Anna-kút*, 4-esként pedig a *Dugonics tér – Kecskés* között járt. Az út szélén lévő, egyvágányú pályát az úttest közepére helyezték és a Mérey utcától a Dugonics térig is kétvágányú lett a pálya. A villamospálya közös tömegközlekedési sáv lett, ezen haladtak az autóbuszok és később a 8-as troli meghosszabbítása után a trolibuszok is. Az eredeti rend szeptember 20-án állt vissza. 2004. október 8-án és 13-án éjjel átépítették a József Attila sugárút – Lengyel utca kereszteződésénél lévő szakaszt.

2005-ben a város úgy döntött, hogy az egy vezetőállásos Tatra KT4D villamosok számára átépíti a 4-es vonal egyes részeit. Szeptember 22-étől deltavágányt építettek Kecskésen, amelyet november 16-án adtak át. Közben november 10-én új megálló épült a Szabadkai útnál. December 13-ától a Tarján végállomáson hurokfordulót építettek. 15-én újra beindult a 4A, a *Tarján* és a *3-as vonal Dugonics téri* megállója között, mely iskolai napokon reggel 6 és 8 óra között közlekedett. 2006. május 31-étől a Vám téren új kitérő épült, amely középperonos lett. A tarjáni fordulót és a Vám téri kitérőt 2006. július 1-jén adták át, ekkortól lehetővé vált a Tatra KT4D típusú villamosok közlekedése. 2006 novemberében megszüntették a 4A járatot, bár az iskolai őszi szünet miatt már október 27-étől nem jártak.

2008. július 15. és szeptember 22. között az Anna-kúti kereszteződés átépítése alatt 3–4 jelzéssel közlekedett a Tarján és az Anna-fürdő között, a Centrumtól a Kecskés közelében lévő Műjégpályáig pótlóbuszok jártak. Az *Anna-kút* és a *Tarján* közötti szakaszt 2011. február 15. és augusztus 20. között újították fel. Ezalatt 3–4 jelzéssel pótlóbuszok jártak a Tarján és az Anna-kút között. Április 16–17-én és május 14–15-én csak a Dugonics térig jártak a villamosok, a 8-as troli is csak a Kálvin térig közlekedett. Ekkor 3–4–8 jelzéssel jártak a pótlóbuszok a Tarján és a Klinikák között. A szakaszon korszerű megállóhelyek, a Tisza Lajos körúton a Glattfelder Gyula tér és az Anna-kút között pedig közös busz-villamos sáv létesült.

A villamos a belvárosban a Tisza Lajos körúton halad át, az Anna-kútnál keresztezi az 1-es és 2-es villamos vonalát. A Dugonics téri megállója a Kárász utcához (Szeged sétálóutcája) közel található. A vonal a Tarján és a Dugonics tér között kétvágányú, ezen a szakaszon a 3-as és a 3F villamossal azonos útvonalon közlekedik. A Dugonics tér és a Kecskéstelep között egyvágányú, kitérős rendszerű. A felújítását tervezik a jövőben. Ezen a szakaszon két kitérő található, a kecskési végállomáson a villamosok deltavágányon fordulnak meg.

## Járművek

A vonalon csak Tatra villamosok közlekednek.

## Galéria

Szeged villamosvonalai 1950.svgSzeged villamosvonalai 1950-ben. A térképen a 4-es nyomvonala világoskékkel láthatóA régi kétvágányú pálya a Novotel Hotelnél (Radnóti Gimnázium, ma Glattfelder Gyula tér) 2011 februárjában. 2011 nyarán felújítottákA régi kétvágányú pálya a Budapesti körútnál 2010-ben. 2011-ben felújítottákSzeged villamosvonalai 1996.svgSzeged villamosvonalai 1996-ban. A 4-es és a 4A világosabb illetve sötétebb kékkel láthatóA felújított Tisza Lajos körúti szakasz a Skála áruház előtt 2005-benKőszállító *tehervonat* a 2011-es újjáépítés idején a vonal felsővárosi szakaszán
## Jegyzetek

1. ↑ „Időutazás a Délmagyarral: Öt község Szeged városrésze lett”, *delmagyar.hu*, 2009. augusztus 28.. [2013. október 29-i dátummal az eredetiből archiválva] (Hozzáférés ideje: 2013. október 27.)
2. ↑ „Időutazás a Délmagyarral: Nőkről nőknek - és mindenkinek”, *delmagyar.hu*, 2009. október 2.. [2013. október 29-i dátummal az eredetiből archiválva] (Hozzáférés ideje: 2013. október 27.)
3. ↑ Sablon:Cite book
4. ↑ „Kettős körforgalom épül Szegeden”, *mno.hu*, 2002. április 15. (Hozzáférés ideje: 2013. október 27.) **Parancsfájl-hiba: nincs „Unsubst” modul.**
5. ↑ Ismét Szegeden.... hampage.hu. Retrieved on október 27, 2013.
6. ↑ Pótlóbuszok az 1-es és a 4-es vonalán (pdf). szkt.hu (2008-07-14). Archived from the original on október 29, 2013. Retrieved on október 3, 2013.
7. ↑ Az Anna-kúti csomópontra vártunk 10 éve! (2008-10-01). Archived from the original on október 5, 2013. Retrieved on október 3, 2013.
8. ↑ „Az Anna-kúti átépítés három hónapja”, *delmagyar.hu*, 2008. október 24.. [2013. október 29-i dátummal az eredetiből archiválva] (Hozzáférés ideje: 2013. október 27.)
9. ↑ „Hétvégi terelések a Tisza Lajos körút középső szakaszán”, *szeged.hu*, 2011. április 16.. [2013. október 29-i dátummal az eredetiből archiválva] (Hozzáférés ideje: 2013. október 28.)
10. ↑ „Forgalomkorlátozás a Tisza Lajos körút középső szakaszán”, *szegedma.hu*, 2011. május 12.. [2013. október 29-i dátummal az eredetiből archiválva] (Hozzáférés ideje: 2013. október 28.)
11. ↑ „Birtokba vették a szegediek a 4-es villamos útvonalát - galériával”, *delmagyar.hu*, 2011. augusztus 20. (Hozzáférés ideje: 2013. október 28.)
12. ↑ „Átadták a 4-est, nyugdíjazták a „bengálikat” + FOTÓK”, *szegedma.hu*, 2011. augusztus 20.. [2013. október 30-i dátummal az eredetiből archiválva] (Hozzáférés ideje: 2013. október 27.)

## További információk

* A szegedi 4-es villamos útvonala – Tarján ► Kecskés
* A szegedi 4-es villamos útvonala – Kecskés ► Tarján

* [[Fájl:
	+ [[Fájl:Végtelen ciklus a következő sablonban: Sablon:Portál/speciális|25x25px|Közlekedés]] **[[Portál:Közlekedés|Végtelen ciklus a következő sablonban: Sablon:Portál/speciális]]**
	• összefoglaló, színes tartalomajánló lap|25x25px|Közlekedés]] **[[Portál:Közlekedés|**
	+ **[[Fájl:Végtelen ciklus a következő sablonban: Sablon:Portál/speciális|25x25px|Közlekedés]]** [[Portál:Közlekedés|Végtelen ciklus a következő sablonban: Sablon:Portál/speciális]]
	• összefoglaló, színes tartalomajánló lap]]
• összefoglaló, színes tartalomajánló lap